Paterna posa fi a la Zona Franca
20/08/2015

# Paterna posa fi a la Zona Franca

[![Paterna posa fi a la Zona Franca](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

20.08.2015

La inviabilitat del projecte i el malbaratament de diners públics ocasionat són algunes de les raons per les quals l’alcalde de Paterna ha decidit donar carpetada a este ruïnós assumpte

Després de la reunió de la Comissió d’Investigació de la Zona Franca celebrada este matí en l’Ajuntament de Paterna, l’alcalde Juan Antonio Sagredo ha anunciat el final del projecte de Zona Franca perquè “és completament inviable i només ha servit per a generar gastos a les arques municipals i malgastar diners públics”.

L’equip de govern que dirigeix Juan Antonio Sagredo ha decidit donar carpetada al que fóra el projecte estrela de l’anterior executiu després d’aprovar les conclusions, estudiar exhaustivament tota la informació recopilada sobre el dit projecte des dels diferents departaments del consistori i els testimonis de les persones que han comparegut davant de la Comissió.

“Remetrem les conclusions a l’Assessoria Jurídica de l’Ajuntament i li anem a demanar un informe i si hem d’anar als jutjats, hi anirem”, ha subratllat Sagredo alhora que ha afirmat que “amb el nou equip de govern els diners públics es van a gastar d’una manera honrada i transparent i es demanaran les responsabilitats que facen falta en cas contrari”.

En este sentit, i segons les conclusions elaborades per l’actual govern municipal, que ja van aportar a la comissió el passat 7 d’agost i que hui tots han votat a favor excepte el PP, “la Zona Franca és un projecte inviable que sempre va ser inabastable davant de la necessitat d’acreditar la propietat, arrendament o concessió administrativa dels terrenys denominats “Camp de Tir Les Moles”, per al qual el consistori hauria de pagar 9.838.059,40 que suposarien un perjuí econòmic per a les arques públiques”.

A més, - tal com explica l’alcalde – “la Zona Franca és un projecte virtual en què l’anterior equip de govern del PP va malgastar 420.000€ de diners públics en ‘missions comercials’ amb inexplicables viatges a Xina, Turquia i fins a traduccions de 2.800€”. A este respecte, Juan Antonio Sagredo puntualitza que “estes missions comercials no han donat cap fruit perquè, en data de hui, no hi ha constància de l’adhesió al projecte de cap inversor privat, que hauria d’aportar 288 milions d’euros per a la urbanització i obres d’este parc logístic”.

Finalment, Sagredo ha destacat el “bon funcionament” d’esta comissió en què “tots els partits polítics han pogut assentar-se per a aclarir el projecte de Zona Franca, consultant tota la informació recopilada per l’equip de govern”.

Pots consultar les factures de la Zona Franca recopilades durant la Comissió d'investigació en el [següent enllaç](/ca/noticies/8592-informaci%C3%B3-p%C3%BAblica-de-la-comissi%C3%B3-d-investigaci%C3%B3-de-la-zona-franca.html "Información pública de la Comisión de investigación de la Zona Franca") .